AOT ทุบออลไทม์ไฮ-มาร์เก็ตแคปขึ้นอันดับ1หุ้นสนามบินของโลก โบรกฯเล็งอัพเป้าใหม่หลังทะลุ70บ.
AOT ทุบออลไทม์ไฮ-มาร์เก็ตแคปขึ้นอันดับ1หุ้นสนามบินของโลก โบรกฯเล็งอัพเป้าใหม่หลังทะลุ70บ. โดยล่าสุด ณ เวลา 15.41 น. ราคาอยู่ที่ 76.50 บาท บวก 4.50 บาท หรือ 6.25% สูงสุดที่ 77.75 บาท ต่ำสุดที่ 72.50 บาท มูลค่าซื้อขายที่ 7.18 พันล้านบาท
8 ม.ค. 2561

ผู้สื่อข่าวรายงานว่า ราคาหุ้นบริษัท ท่าอากาศยานไทย จำกัด (มหาชน) หรือ AOT ล่าสุด ณ เวลา 15.41 น. ราคาอยู่ที่ 76.50 บาท บวก 4.50 บาท หรือ 6.25% สูงสุดที่ 77.75 บาท ต่ำสุดที่ 72.50 บาท มูลค่าซื้อขายที่ 7.18 พันล้านบาท ขณะที่ดัชนีตลาดหุ้นไทยโดยรวมบวก 0.80%

ทั้งนี้ ราคาหุ้น AOT ปรับตัวเพิ่มขึ้นต่อเนื่องเป็นวันที่ 5 นับตั้งแต่ราคาหุ้นยืนอยู่ที่ระดับ 68 บาท เมื่อวันที่ 29 ธ.ค.60  ขณะเดียวกันยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 11 มี.ค. 2547
ด้าน บล.เคทีบี ระบุในบทวิเคราะห์ (8 ม.ค.) แนะนำ “ซื้อ” AOT ราคาเป้าหมาย 70.00 บาท โดยอยู่ระหว่างปรับราคาเป้าหมายจากเดิมที่ราคาเป้าหมาย 70 บาท
ทั้งนี้ AOT จัดเป็นธุรกิจสนามบินที่มีขนาด Market Cap ใหญ่ที่สุดเป็นอันดับที่ 1 ของโลก มากกว่า 1 ล้านล้านบาท จากผลบวกของจำนวนผู้โดยสารที่เดินทางมาใช้บริการสนามบินทั้ง 6 แห่งของ AOT เป็นจำนวนมาก ส่วนแผนขยายสนามบินทั้ง 6 แห่ง ในระยะ 10 ปี ตั้งแต่ปีงบประมาณ 2559 จะเพิ่มศักยภาพรองรับผู้โดยสารจาก 83.5 ล้านคนต่อปี เป็น 184 ล้านคนต่อปี ในปีงบประมาณ 2568 โดยคาดจะใช้งบประมาณลงทุนรวม 2.2 แสนล้านบาท
ทั้งนี้ แผนขยายสนามบินทั้ง 6 แห่ง ยังเป็นไปตามที่ AOT คาดไว้ก่อนหน้านี้ ซึ่งหากแผนขยายสนามบินดำเนินการได้ตามแผน จะยังคงเป็นผลบวกต่อการเติบโตของจำนวนผู้โดยสารได้อย่างต่อเนื่อง โดยเฉพาะสนามบินสุวรรณภูมิที่คาดว่าจะขยายการรองรับจำนวนผู้โดยสารเพิ่มขึ้นมากกว่าปัจจุบันเท่าตัวเป็น 90 ล้านบาท ในปี 2564 ยังคงมีมุมมองเป็นบวกต่อหุ้น AOT